5 Maikano e ne e le sedirisiwa sa molao se tlhogo ya lotso e bong Aborahame a neng a se dirisa bobotlana makgetlo a le mararo. (Gen. 21:22-24; 24:2-4, 9) Ka sekai, Aborahame o ne a ikana fa a sena go fenya kgosi ya Elama le dinaga tse e neng e dirile semphato le tsone. Kgosi ya Salema le ya Sodoma di ne tsa tla go kgatlhantsha Aborahame. Melekisedeke kgosi ya Salema, gape e ne e le “moperesiti wa Modimo Mogodimodimo.” Ka jalo, o ne a segofatsa Aborahame a bo a baka Modimo ka go bo a ne a dirile gore Aborahame a fenye baba ba gagwe. (Gen. 14:17-20) Go tswa foo fa kgosi ya kwa Sodoma e ne e batla go duela Aborahame ka go bo a faloditse batho ba kgosi mo masoleng a a neng a ba tlhasela, Aborahame o ne a ikana jaana: “Ke tsholeletsa seatla sa me ka ikano kwa go Jehofa Modimo Mogodimodimo, Modiri wa legodimo le lefatshe, gore, go simolola ka tlhale go fitlha ka kgole ya mpaatšhane, nnyaa, ga nkitla ke tsaya sepe mo go sepe fela se e leng sa gago, gore o tle o se ka wa re, ‘Ke nna ke neng ka humisa Aberame.’”—Gen. 14:21-23.